62024TO0615_RES
Zadeva T-615/24
Asociación de ciudadanos contra la corrupción y para la defensa del estado de derecho
proti
Evropskemu varuhu človekovih pravic
Sklep Splošnega sodišča (drugi senat) z dne 17. junija 2025
„Ničnostna tožba – Odločitev varuha človekovih pravic, da ne začne preiskave na podlagi pritožbe – Akt, zoper katerega ni pravnega sredstva – Delna očitna nepristojnost – Delna očitna nedopustnost“
Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Odločitev evropskega varuha človekovih pravic, da zaključi obravnavo pritožbe ali da ne začne preiskave – Izključitev
(člena 228 in 263 PDEU; Uredba Evropskega parlamenta 2021/1163, členi od 2 do 4)
(Glej točke od 9 do 11.)
Tožba zaradi nedelovanja – Fizične ali pravne osebe – Opustitve, zoper katere je mogoče vložiti tožbo – Odločitev evropskega varuha človekovih pravic, da ne bo začel preiskave na podlagi pritožbe ali da ne bo dal priporočil – Izključitev
(člen 265, tretji odstavek, PDEU)
(Glej točko 14.)
Povzetek
Splošno sodišče, pri katerem je bila vložena ničnostna tožba, ki jo je delno zavrglo zaradi očitne nepristojnosti in delno kot očitno nedopustno, se je prvič po sprejetju novih pravil Evropskega varuha človekovih pravic leta 2021 (
1
) izreklo o tem, ali so odločitve varuha človekovih pravic, da na podlagi pritožbe ne začne preiskave, lahko predmet ničnostne tožbe.
Tožeča stranka, Asociación de ciudadanos contra la corrupción y para la defensa del estado de derecho, je združenje španskega prava, katerega cilj je boj proti korupciji in varovanje pravne države.
Ta je 28. avgusta 2024 pri varuhu človekovih pravic vložila pritožbo proti Evropski komisiji. Varuh človekovih pravic je z dopisom z dne 18. septembra 2024 tožečo stranko obvestil, da ni dovolj elementov za začetek preiskave in da bo postopek s pritožbo ustavljen. Na zahtevo tožeče stranke je varuh človekovih pravic z dopisom z dne 27. septembra 2024 in z dopisom z dne 3. oktobra 2024 spomnil na svoja prejšnja odgovora in podal odgovor na zahtevo tožeče stranke, naj začne preiskavo na lastno pobudo.
Združenje je vložilo ničnostno tožbo zoper odločitev iz navedenega dopisa varuha človekovih pravic z dne 3. oktobra 2024.
Presoja Splošnega sodišča
Splošno sodišče je ta predlog za razglasitev ničnosti zavrglo kot očitno nedopusten, ker izpodbijana odločitev ni izpodbojni akt v smislu člena 263 PDEU.
V zvezi s tem je Sodišče opozorilo, da iz člena 228 PDEU in členov od 2 do 4 Uredbe 2021/1163 izhaja, da varuh človekovih pravic preiskuje pritožbe v zvezi z nepravilnostmi pri dejavnostih institucij, organov, uradov ali agencij Evropske unije in izvaja preiskave, ki se mu zdijo utemeljene. (
2
) Natančneje, zavrne pritožbe, ki ne spadajo v njegovo pristojnost ali ki ne izpolnjujejo nekaterih postopkovnih zahtev (
3
); če ugotovi, da je pritožba očitno neutemeljena, zadevo zaključi in obvesti pritožnika (
4
) ter se lahko odloči za začetek preiskave, če meni, da je pritožba utemeljena (
5
). V tem okviru pritožnika čim prej obvesti o ukrepih, ki jih je sprejel na podlagi pritožbe, ter lahko pritožniku in zadevni instituciji, organu, uradu ali agenciji predlaga rešitev za odpravo nepravilnosti, na katere se nanaša pritožba, in lahko, če se s to rešitvijo strinjata, zaključi zadevo. (
6
) Kadar varuh človekovih pravic po preiskavi odkrije nepravilnosti, o ugotovitvah preiskave obvesti zadevno institucijo, organ, urad ali agencijo in po potrebi poda priporočila. (
7
) Po tem obvestilu ima zadevna institucija, organ, urad ali agencija na voljo tri mesece, da varuhu človekovih pravic pošlje podrobno mnenje (
8
), na podlagi katerega lahko varuh človekovih pravic zaključi preiskavo ter zadevni instituciji, organu, uradu ali agenciji in v nekaterih primerih Evropskemu parlamentu pošlje poročilo, v katerem lahko oblikuje priporočila. Nazadnje varuh človekovih pravic pritožnika obvesti o izidu preiskave, prejetem mnenju in morebitnih priporočilih, ki jih je podal v poročilu. (
9
)
Iz navedenih določb tako izhaja, da varuh človekovih pravic pritožnika v najkrajšem možnem času zgolj obvesti o ukrepih, sprejetih v zvezi z njegovo pritožbo, in da če ugotovi nepravilnost in po tem, ko se je obrnil na zadevno institucijo, organ, urad ali agencijo, pritožnika zgolj obvesti o izidu preiskave in mnenju zadevne institucije, organa, urada ali agencije ter o njegovih morebitnih priporočilih.
Natančneje, po koncu obravnave pritožbe varuh človekovih pravic ni pristojen za sprejetje zavezujočih ukrepov, poročilo, ki ga pošlje zadevni instituciji, organu, uradu ali agenciji, kadar ugotovi nepravilnost, pa po definiciji nima nobenega pravnega učinka za tretje osebe v smislu člena 263 PDEU in ne zavezuje niti zadevne institucije, organa, urada ali agencije, ki lahko v okviru izvajanja pooblastil, ki so ji podeljena s pravom Unije, prosto odloči, kako bo ukrepala v zvezi z njim.
Splošno sodišče je sklenilo, da obrazložena odločitev varuha človekovih pravic, s katerim se konča obravnava pritožbe z ustavitvijo postopka s pritožbo, tudi če preiskava ni bila uvedena, ni akt, ki bi ga bilo mogoče izpodbijati z ničnostno tožbo, ker taka odločitev nima pravnih učinkov za tretje osebe v smislu člena 263 PDEU.
Splošno sodišče poleg tega iz istih razlogov ugotavlja, da ob predpostavki, da je namen tožbe, da se na podlagi tožbe zaradi nedelovanja na podlagi člena 265 PDEU ugotovi, da varuh človekovih pravic ni začel preiskave ali celo da na Komisijo ni naslovil poročila in priporočil, taki akti ne morejo biti predmet tožbe zaradi nedelovanja na podlagi člena 265, tretji odstavek, PDEU. Namen tožbe zaradi nedelovanja je namreč sankcionirati nesprejetje pravno zavezujočega akta. Vendar varuh človekovih pravic ne sprejema zavezujočih ukrepov za pritožnika niti za zadevno institucijo, organ, urad ali agencijo.
(
1
)	Uredba Evropskega parlamenta (EU, Euratom) 2021/1163 z dne 24. junija 2021 o pravilih in splošnih pogojih, ki urejajo opravljanje nalog varuha človekovih pravic (Statut evropskega varuha človekovih pravic), in razveljavitvi Sklepa 94/262/ESPJ, ES, Euratom (UL 2021, L 253, str. 1).
(
2
)	Člen 228(1), prvi in drugi pododstavek, PDEU.
(
3
)	Člen 2(4) pravil varuha človekovih pravic.
(
4
)	Člen 2(5) navedenih pravil.
(
5
)	Člena 2(7) in 3(1) navedenih pravil.
(
6
)	Člen 2(10) navedenih pravil.
(
7
)	Člen 4(1) navedenih pravil.
(
8
)	Člen 4(2) navedenih pravil.
(
9
)	Člen 4(3) navedenih pravil.